ལྷག་པར་དུ་གཞུང་འདིར་ཐེག་བསྡུས་དང་།བཤད་སྦྱར་སོགས་ཀྱི་ལུང་འདྲེན་ཡང་ཕོན་ཆེ་ཞིང་།དེང་དུས་ཀྱི་སློབ་གཉེར་བ་ཕལ་མོ་ཆེས་གཡས་འཇོག་རྐྱང་པར་བཞག་པ་དང་།མ་ཟད་ད་སྔ་སུས་ཀྱང་འདི་ལ་འགྲེལ་པ་བརྩམས་པ་མི་སྣང་བ་སོགས་ལ་བརྟེན་ནས།གཞུང་འདི་ཉིད་རྩ་བའི་ཚངས་ཐིག་ཏུ་བཟུང་ཞིང་།མཆན་དང་དོགས་དཔྱོད་ཀྱིས་ཟུར་བརྒྱན་ཏེ་༼ཀུན་གཞི་རྒྱ་ཆེར་འགྲེལ་གྱི་མཆན་འགྲེལ་འཇམ་མགོན་བླ་མའི་ཐུགས་བཅུད་༽ཅེས་པ་སྔ་ལོ་ནས་ལྗགས་བརྩམས་མཛད་ཟིན་པ་འདི་ལ་ད་ལོར་སི་ཁྲོན་མི་རིགས་དཔེ་སྐྲུན་ཁང་གི་ཚད་ལྡན་དཔེ་རྟགས་ཀྱང་ཐོབ་ཡོད་པས་མི་འགྱང་བར་བཀྲམ་འཆར་ཡོད་པ་ལགས་ན།གཟིགས་རྒྱ་ཆེ་བའི་སློབ་གཉེར་བ་རྣམ་པས་དཔེ་ཆ་འདི་བླུ་སྙིང་འདོད་ཚེ་ངེད་སྟོང་སྐོར་དགོན་སློབ་གཉེར་ཁང་ལ་འབྲེལ་རོགས།